
NIR tartományban emittáló fluoreszcens jelölővegyületek szintézise és vizsgálata

A biológiai mintákról történő képalkotás a természettudományos megfigyelés fontos eszköze. E technológiák között különös jelentőséggel bír a fluoreszcens képalkotás, aminek súlyát jól mutatják a közelmúltban (2008., 2014.) odaítélt Nobel díjak. A fluoreszcens képalkotásnak alapeleme a jelölés, ami döntően meghatározza a mintából nyerhető információt, mára pedig számos stratégia alakult ki ennek megvalósítására. Az elterjedt technikák közül a kovalensen kapcsolható, kismolekulás szintetikus fluoreszcens jelzővegyületek használata nyújtja a legszélesebb alkalmazhatóságot és ez jár a vizsgált rendszer legkisebb perturbációjával. Ugyanakkor ezen megoldás esetén kihívást jelent a jelölő fiziológiás körülmények közötti kapcsolása megfelelő szelektivitás mellett. A jelzővegyületek egy ideális esete a kapcsolás szempontjából, ha rendelkezik ún. bioortogonális reakcióra alkalmas funkciós csoporttal. A fluoreszcens jelzővegyületek spektrális tulajdonságai döntően maghatározzák a képalkotás felbontását, kontrasztját, a behatolási mélységet, és a módszer érzékenységét. A fluorofóroknak egy ideális esete lenne, a fotofizikai jellemzőit tekintve, ha a jelzővegyület NIR tartományú emisszióval, nagy Stokes-eltolódással és nagy fényességgel rendelkezne, valamint fluorogén tulajdonságot mutatna. Munkám során olyan vegyületek szintézisére tettem kísérletet melyek az fent említett összes kedvező tulajdonsággal bírnak. A jelzővegyületek tervezésekor a csoportunk által korábban előállított kedvező tulajdonságokkal bíró vegyületekből indultam ki [1,2]. E közölt molekulák fejlesztése volt a célom, melynek során az emissziós és abszorpciós hullámhosszakat a vörös tartomány felé kívántam eltolni, illetve a vízoldékonyságot igyekeztem javítani (1. ábra). Az előállított célvegyületeket modellreakcióban teszteltem, vizsgáltam továbbá fotofizikai tulajdonságaikat. A mérések alapján bebizonyítottam, hogy a fent felsorolt tulajdonságok közül többet sikerült megvalósítani, így fluoreszcens képalkotáshoz alkalmas jelzővegyületeket állítottam elő.

1. ábra. A két azid-tartalmú jelzővegyület

